DSB er nu i gang med at lukke toiletter på et stort antal stationer for at gøre etaten mere konkurrencedygtig.

Der var en gang, hvor man besørgede direkte ned på skinnerne, og hvor der var ildelugtende toiletter på enhver station i landet. Så blev hygiejnen forbedret med mere moderne toiletforhold. Der kom betalingstoiletter mv. Nyeste trin i evolutionen er så åbenbart at fjerne toiletterne for dermed at gøre det besværligt for trængende passagerer, der ikke kan vente mange timer med at lette blæren.

Forklaring er, at det er for dyrt at drive toiletter, selv mod betaling, og at man i øvrigt kan bruge toiletterne i togene, siger DSB’s kommunikationsafdeling. Men er det nu rigtigt? Det hænder ofte, at det er besværligt eller umuligt at komme frem til toilettet i toget grundet mængden af passagerer på gangene. Og det er i hvert fald helt umuligt for gangbesværede og kørestolsbrugere. I andre tilfælde er toiletterne ude af drift og aflåst. Den strategi og den politik for service er rigtig dårlig, DSB!